CELEX: 32021R0774
Language: bg
Date: 2021-05-10 00:00:00
Title: Регламент (ЕС) 2021/774 на Съвета от 10 май 2021 година за изменение на Регламент (ЕС) № 389/2012 относно административното сътрудничество в областта на акцизите, във връзка със съдържанието на електронните регистри

12.5.2021   
               
               
                  BG
               
               
                  Официален вестник на Европейския съюз
               
               
                  L 167/1
               
            
         РЕГЛАМЕНТ (ЕС) 2021/774 НА СЪВЕТА
         от 10 май 2021 година
         за изменение на Регламент (ЕС) № 389/2012 относно административното сътрудничество в областта на акцизите, във връзка със съдържанието на електронните регистри
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 113 от него,
         като взе предвид предложението на Европейската комисия,
         след предаване на проекта на законодателния акт на националните парламенти,
         като взе предвид становището на Европейския парламент (1),
         като взе предвид становището на Европейския икономически и социален комитет (2),
         в съответствие със специална законодателна процедура,
         като има предвид, че:
         
                     (1)
                  
                  
                     В член 19 от Регламент (ЕС) № 389/2012 на Съвета (3) се предвижда задължение за държавите членки да поддържат електронни регистри на разрешенията за икономическите оператори и данъчните складове, участващи в движението на акцизни стоки под режим отложено плащане на акциз.
                  
               
                     (2)
                  
                  
                     Директива (ЕС) 2020/262 на Съвета (4) разширява използването на компютърната система съгласно Решение (ЕС) 2020/263 на Европейския парламент и на Съвета (5), която понастоящем се използва за надзор на движението на акцизни стоки под режим отложено плащане на акциз, така че тя да се използва за надзора на акцизните стоки, които са освободени за потребление на територията на една държава членка и след това се придвижват към територията на друга държава членка, за да бъдат доставени с търговска цел.
                  
               
                     (3)
                  
                  
                     За да се даде възможност за правилно функциониране на компютърната система чрез осигуряване на съхранението на пълни, актуални и точни данни, е необходимо да се измени обхватът на член 19 от Регламент (ЕС) № 389/2012, за да се определи информацията, която държавите членки следва да въвеждат в електронните регистри във връзка със сертифицираните изпращачи и сертифицираните получатели, които движат акцизни стоки само в редки случаи.
                  
               
                     (4)
                  
                  
                     Доколкото целта на настоящия регламент, а именно да се уточни информацията, която държавите членки следва да въвеждат в електронните регистри във връзка със сертифицираните изпращачи и сертифицираните получатели, които движат акцизни стоки само в редки случаи, не може да бъде постигната в достатъчна степен от държавите членки, а поради необходимостта от осигуряване на хармонизирано функциониране на компютърната система и улесняване на борбата с измамите може да бъде по-добре постигната на равнището на Съюза, Съюзът може да приеме мерки в съответствие с принципа на субсидиарност, уреден в член 5 от Договора за Европейския съюз. В съответствие с принципа на пропорционалност, уреден в същия член, настоящият регламент не надхвърля необходимото за постигането на тази цел.
                  
               
                     (5)
                  
                  
                     Настоящият регламент зачита основните права и спазва принципите, признати в Хартата на основните права на Европейския съюз, по-специално правото на защита на личните данни. С оглед на ограниченията, установени с Регламент (ЕС) № 389/2012, обработването на такива данни, извършвано за целите на настоящия регламент, не надхвърля необходимото и пропорционалното за целите на защитата на законните фискални интереси на държавите членки.
                  
               
                     (6)
                  
                  
                     В съответствие с член 42 от Регламент (ЕС) 2018/1725 на Европейския парламент и на Съвета (6) бяха проведени консултации с Европейския надзорен орган по защита на данните.
                  
               
                     (7)
                  
                  
                     Настоящият регламент следва да се прилага от 13 февруари 2023 г., за да се хармонизира началната дата на неговото прилагане с началната дата на прилагане на разпоредбите на Директива (ЕС) 2020/262 относно автоматизацията на движенията на акцизни стоки, освободени за потребление на територията на една държава членка и впоследствие придвижени на територията на друга държава членка, за да бъдат доставени с търговска цел на територията на тази друга държава членка, и за да имат държавите членки достатъчно време да се подготвят за промените, произтичащи от настоящия регламент.
                  
               
                     (8)
                  
                  
                     Поради това Регламент (ЕС) № 389/2012 следва да бъде съответно изменен,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            В член 19, параграф 2 от Регламент (ЕС) № 389/2012 се добавят следните букви:
            
                        „л)
                     
                     
                        за сертифицираните изпращачи, посочени в член 35, параграф 8 от Директива (ЕС) 2020/262, които изпращат акцизни стоки само в редки случаи — количеството акцизни стоки, самоличността на получателя в държавата членка на получаване и срока на валидност на временното сертифициране;
                     
                  
                        м)
                     
                     
                        за сертифицираните получатели, посочени в член 35, параграф 8 от Директива (ЕС) 2020/262, които получават акцизни стоки само в редки случаи — количеството акцизни стоки, самоличността на изпращача в държавата членка на изпращане и срока на валидност на временното сертифициране.“
                     
                  
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            Той се прилага от 13 февруари 2023 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел, 10 май 2021 година.
            
               
                  За Съвета
               
               
                  Председател
               
               J. BORRELL FONTELLES
            
         
         
            (1)  Становище от 29 април 2021г. (все още непубликувано в Официален вестник).
         
            (2)  Становище от 27 април 2021 г. (все още непубликувано в Официален вестник).
         
            (3)  Регламент (ЕС) № 389/2012 на Съвета от 2 май 2012 г. относно административното сътрудничество в областта на акцизите и за отмяна на Регламент (ЕО) № 2073/2004 (ОВ L 121, 8.5.2012 г., стр. 1).
         
            (4)  Директива (ЕС) 2020/262 на Съвета от 19 декември 2019 г. за определяне на общия режим на облагане с акциз (ОВ L 58, 27.2.2020 г., стр. 4).
         
            (5)  Решение (ЕС) 2020/263 на Европейския парламент и на Съвета от 15 януари 2020 г. за компютризиране на движението и контрола върху акцизните стоки (ОВ L 58, 27.2.2020 г., стр. 43).
         
            (6)  Регламент (ЕС) 2018/1725 на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (ОВ L 295, 21.11.2018 г., стр. 39).